MANIFEST DE LA II CONFERÈNCIA DE CONSELLS I COL·LEGIS D’ADVOCATS DEL MEDITERRANI

València, 28 d’octubre de 2017

S’ha celebrat a València, els dies 27 i 28 d’octubre, la II Conferència de Consells i

Col·legis d’Advocats del Mediterrani, que és el marc de col·laboració i posada en comú

d’idees de tots els col·legis que la integren.

Constatem que des de la primera reunió celebrada a Manresa el 20 de maig de

2017, no hi ha hagut cap modificació en l’estat d’execució del corredor mediterrani.

L’Europa de la llibertat de moviments de béns i persones no s’entén sense una

infraestructura adequada que permeti que aquests puguin traslladar-se dins d’un temps i

uns costos que facin econòmicament viable els desplaçaments en el mediterrani

espanyol.

Tot estat membre de la Unió Europea té l’obligació de dotar els seus ciutadans,

professionals i empreses d’unes infraestructures que permetin garantir l’esmentada

llibertat de moviments en uns temps i condicions que no converteixin aquest dret en una

entelèquia i, a Espanya, aquesta màxima no es complirà mentre el corredor mediterrani

no estigui finalitzat.

El desenvolupament de les societats va unit a la seva capacitat de comunicació

amb la resta. Gràcies a aquesta, les seves possibilitats d’expansió i permeabilitat a les

millores existents en altres territoris es multipliquen i, amb això, les dels professionals

del dret que donen forma jurídica a qualsevol contracte en què, necessàriament, han de

plasmar-se els acords que s’aconsegueixin entre persones fins a aquest moment

desconegudes o excessivament llunyanes entre si com per aconseguir-los.

Ja vam dir en la conferència anterior, celebrada a Manresa al maig, que els

territoris pels quals discorre el corredor mediterrani des de la Jonquera fins a Cadis

suposen, respecte del total espanyol, el 63% del tràfic de mercaderies portuàries, el 51%

de les exportacions, el 50% de la població, el 46 % de l’ocupació i el 45% del PIB, i

reclamàvem a l’Estat espanyol la dotació pressupostària precisa i l’execució immediata

d’aquesta infraestructura vertebradora dels territoris pels quals discorre.

Des d’aleshores no ha canviat res i, en reunir-nos novament, reivindiquem, una

vegada més, aquesta infraestructura imprescindible per a totes les regions del

mediterrani espanyol.

Rere cada relació comercial hi ha un contracte i, per tant, hi ha un advocat.

L’existència d’un corredor mediterrani, de persones i mercaderies també enforteix les

interrelacions jurídiques i, amb això, l’activitat de tots els advocats que visquin en els

territoris pels quals discorre.

L’advocacia del Mediterrani espanyol compta amb més de 54.000 advocats

exercents residents, la qual cosa suposa més del 38% del total de l’advocacia espanyola.

Els assistents constaten que la planta judicial en el Mediterrani espanyol està

infradotada i així, dels deu partits judicials amb un major nombre mitjà d’assumptes

ingressats a Espanya, vuit es troben a la ribera del Mediterrani. És significatiu que, a

més, la dotació de mitjans que es fa des de l’estat espanyol no té en compte la població

estacional pròpia del litoral. Per això, els assistents a aquesta Conferència reivindiquem

una dotació més elevada, adequada a la població i la litigiositat en aquest territori, que

ofereixi als ciutadans, residents i visitants una resposta àgil i ajustada a les seves

pretensions.

Els assistents reivindiquem la defensa del patrimoni històric i mediambiental del

Mediterrani, com a element bàsic per conservar la riquesa del seu territori i continuar

permetent amb això el desenvolupament sostenible dels qui hi resideixen.

La cooperació és la base del desenvolupament humà i el fonament d’aquesta

cooperació és la comunicació entre les persones. Les xarxes de comunicació han d’unir

persones i el corredor mediterrani n’és el màxim exponent.